Az angol partoknál is tombol a hőség
Az Egyesült Királyság és Írország partjainál rekordot döntő tengeri hőhullámok aggasztják a szakértőket.
A meteorológusok aggódva figyelik a rekordot döntő tengeri hőhullámokat az Egyesült Királyság és Írország partjainál. A friss mérési adatok szerint a tenger hőmérséklete akár öt Celsius-fokkal is melegebb az év ezen időszakában megszokottnál. Az előrejelzések szerint az Északi-tenger egyes részein négyes kategóriájú, extrém tengeri hőhullámok is várhatóak.
Az amerikai Nemzeti Óceán- és Légköri Hivatal szerint egyre aggasztóbb a helyzet Anglia északkeleti partjainál és Írország nyugati részén. A hirtelen felmelegedő tengerek azért aggasztják a tengerkutatókat és meteorológusokat, mert attól tartanak, hogy a szokatlanul meleg tengervíz egészen őszig nem fog tudni eléggé lehűlni. Ha ez így marad, sok állat – köztük cápák és medúzák – elpusztulhatnak az oxigénszegény vízben.
Az óceánok hőtani szempontból nem olyanok, mint a légkör, mivel sokkal lassabban melegednek fel, és lassabban is hűlnek le 
- mondta Thomas Rippeth, a Bangori Egyetem fizikai oceanográfusa.
A tudós azt is elmondta, hogy még soha nem tapasztalt ilyen magas hőmérsékletet az évnek ebben az időszakában. A tenger hőmérséklete az Egyesült Királyság körül nagyjából 10-12 fokot változik a tél és a nyár között. A normális értékektől való négy-öt fokos eltérés, amelyet a mostani mérések kimutattak, jelentős anomáliának számít.
A jelenség hátterében számos tényező állhat, de ezek közül a legfontosabb az éghajlatváltozás. Fontos faktor eközben a szaharai por légköri jelenlétének hiánya, illetve a Nap sugarait visszaverő sarkvidéki jég fogyatkozása is. A tudósok szerint az El Niño szintén hozzájárulhat a mostani időjárási viszonyok alakulásához.
A légköri por hiánya azért jelent problémát, mivel nélkülük a napsugarak ereje intenzívebb lehet, mert a sugarak így közvetlenül a tenger felszínére érkeznek, és felmelegítik azt. A többek között emiatt kialakuló tengeri hőhullámok az élővilágra igen károsak lehetnek. A melegebb víz kevesebb oxigént szállít, ami miatt kevesebb oxigénhez juthatnak a tengeri élőlények.

